Torosidis je v grški reprezentanci debitiral na kvalifikacijski tekmi za nastop na Evropskem prvenstvu 2008 proti izbrani vrsti Turčije. Po koncu reprezentančne kariere Takisa Fyssasa se je Torosidis tudi uveljavil kot selektorjeva prva izbira na položaju levega branilca, čeprav je v svojem klubu običajno igral na desni strani. Po koncu za Grčijo uspešnih kvalifikacij ga je nemški selektor Otto Rehhagel tudi uvrstil med potnike na Evropsko prvenstvo v Avstrijo in Švico. Svoj prvi reprezentančni zadetek je Torosidis zadel na tekmi kvalifikacij za Svetovno prvenstvo 2010 proti reprezentanci Luksemburga.